Walter Christophersen (DF), 2005-12-07:
Dansk Folkeparti finder umiddelbart ministerens redegørelse og bagvedliggende rapport »Dansk luftfart 2015« meget positiv.
Det er glædeligt, at ministeren med denne redegørelse anerkender luftfart som både en nødvendighed og et aktiv, som man skal passe på at udvikle.
Ministerens redegørelse er meget overordnet og meget lidt konkret, når det kommer til, hvad ministeren rent faktisk agter at gøre.
Ministerens gode initiativ skal omsættes til konkrete politikker, tiltag og handlinger til glæde for det danske samfund.
Dansk Folkeparti har noteret, at ministeren har identificeret en række indsatsområder, som reflekterer de udfordringer, luftfarten står over for.
Dansk Folkeparti har valgt at knytte nogle kommentarer og spørgsmål til redegørelsen samt udviklingen af Københavns Lufthavne A/S og luftfartens indvirkning på miljøet.
Ministeren ønsker en bedre dialog med luftfartserhvervet.
Hvordan vil ministeren konkret udmønte dette, og vil ministeren inddrage erhvervet i udarbejdelsen af de initiativer, som følger af redegørelsen?
Hvilke tiltag vil ministeren foretage for at bibeholde trafikeringen af visse internationale destinationer fra lufthavnene Billund, Aalborg, Esbjerg og Århus, og vil ministeren uddybe redegørelsens information om, at indenrigstrafikken skal fungere effektivt i de dele af landet, hvor grundlaget er til stede?
Så er der målsætningen på side 9.
Kan ministeren uddybe, hvordan han konkret har tænkt sig at sikre markant flere internationale forbindelser?
Og igen side 9, hvad angår fælles internationale rammer: Hvad vil ministeren gøre ved de følgende stærkt konkurrenceforvridende forhold?
Amerikanske Delta Airlines er i konkursbehandling og beskyttes mod kreditorer i den særlige amerikanske institution Chapter 11, som nærmest kan betegnes som statslig beskyttelse.
Delta er samtidig ude i stærk europæisk ekspansion, bl.a. på Københavns Lufthavn.
Olympic Airways og Alitalia får massive statstilskud.
Det fremgår af redegørelsen, at Københavns Lufthavns trafik halter efter de andre internationale lufthavne i Europa.
Københavns Lufthavne A/S investerer fremdeles i udlandet.
Lufthavnsafgifterne er årligt steget med 6,5 pct. siden 1998, og priserne på erhvervslejemål i lufthavnen er Danmarks højeste.
Ministeren kommenterer situationen i sin redegørelse.
Ministeren siger bl.a., at han vil se på den fremtidige regulering af Københavns Lufthavne A/S for at sikre en positiv trafikal udvikling.
Dansk Folkeparti ønsker at sikre væksten ved en regulering, der i langt højere grad varetager hensynet til den samfundsmæssige interesse, vi har i, at Københavns Lufthavn udvikler sig og også på sigt kan klare sig i den internationale konkurrence.
Dansk Folkeparti mener, at Danmark har behov for vækst i luftfarten for at kunne klare sig.
Dette medfører imidlertid en forøget forurening, som vi er nødt til at forholde os alvorligt til.
Dette spørgsmål optager naturligvis de danske luftfartsselskaber, og bl.a. SAS er gået konstruktivt ind i dialogen ved at pege på en flerstrenget strategi for en orientering af problemet, som samtidig sikrer dansk luftfarts mulighed for at vokse og bevare sin internationale konkurrenceevne.
I sin redegørelse fremhæver ministeren miljøhensynet og siger meget fornuftigt, at det skal tænkes ind i en international sammenhæng.
Men ministeren undlader at forholde sig til de meget konkrete forslag, som er på bordet.
Dansk Folkeparti ønsker derfor gerne at høre, hvad ministeren mener om den nævnte firepunktsstrategi, herunder om han ikke mener, at netop kvotehandel er den økonomisk og miljømæssigt mest effektive måde at håndtere flyets CO2-udslip på og i hvert fald bedre end afgifter, hvis formål er at hæmme væksten, og det er jo ikke det, ministeren vil.